`

**ޖަދުވަލް 17**



**ސިވިލް ސަރވިސް ކޮމިޝަން**

މާލެ،

ދިވެހިރާއްޖެ

**އުމުރުން 65 އަހަރުވުމުން ދިވެހި ސިވިލް ސަރވިސްގެ ވަޒީފާއިން މުސްކުޅިކުރެވޭއިރު**

**އިނާޔަތް ދެވޭނޭ ގޮތް**

ދިވެހި ސިވިލް ސަރވިސްގެ ޤާނޫނުގެ 49 އަދި 50 ވަނަ މާއްދާގައި ބަޔާންކޮށްފައިވާ ފަދައިން އުމުރުން 65 އަހަރުވުމުން ދިވެހި ސިވިލް ސަރވިސްގެ ވަޒީފާއިން މުސްކުޅިކުރެވޭއިރު، މުސްކުޅިކުރުމުގެ އިނާޔަތުގެ ގޮތުގައި ކޮންމެ މުވައްޒަފަކަށްވެސް ތިރީގައި މިދަންނަވާ ދެގޮތުން ކުރެ، އެ ފަރާތަކުން ބޭނުންވާ ގޮތެއްގެ މަތިން އިނާޔަތް ދެވޭނެއެވެ.

1. **ވަޒީފާއިން މުސްކުޅިކޮށް ވަޒީފާއިން ވަކިކުރެވުނުއިރު ލިބޭ މުސާރައާއި އެއްވަރުގެ އެލަވަންސް 2 އަހަރު ދުވަސް ވަންދެން ލިބުން** (މިފައިސާ ލިބިވަޑައިގަންނަވާއިރު ޕެންޝަނަރެއް ނަމަ، ޕެންޝަންގެ ފައިސާ ލިބިވަޑައިގަންނަވާނެއެވެ. އަދި 2 އަހަރުދުވަސްވުމުން އޭގެ ފަހުން ލިބިވަޑައިގަންނަވާނީ ނަންބަރު (2) ގައިވާ ކޮމިޝަނުން ހަމަޖައްސަވާ ޢިނާޔަތެވެ. ނުވަތަ ޤާނޫނެއްގައި ކަނޑައަޅާފައިވާނަމަ، އެ ޢިނާޔަތެކެވެ.)
2. **ވަޒީފާއިން މުސްކުޅިކުރެވޭ މުވައްޒަފުންނަށް ކޮމިޝަނުން ހަމަޖައްސަވާ އިނާޔަތް ލިބުން.**
   * މަހުން މަހަށް މުޅި އުމުރަށް ދެވޭ އިނާޔަތް (މި އިނާޔަތް ލިބިވަޑައިގަންނަވާއިރު ޕެންޝަނަރެއްނަމަ، ޕެންޝަންގެ ފައިސާ ދޫކޮށްލާގޮތަށް ނުވަތަ ޕެންޝަންގެ ފައިސާ ލިބޭގޮތަށް ޢިނާޔަތް ހަމަޖައްސައި ދެވޭނެއެވެ. މަހުން މަހަށް ލިބޭ ޢިނާޔަތް ހިސާބު ކުރެވޭނީ ޕެންޝަނުގެ ފައިސާ ބޭނުންވާ ފަރާތްތަކަށް ޕެންޝަނުގެ މުއްދަތު ނުހިމަނައެވެ.)
   * މުސްކުޅިކުރެވޭއިރު އެއްފަހަރާ ދެވޭ އިނާޔަތް

**މަހުން މަހަށް މުޅި އުމުރަށް ދެވޭ އިނާޔަތް:**

1. މަހުން މަހަށް މުޅި އުމުރަށް ދެވޭ އިނާޔަތް ހިސާބުކުރާނީ ވަޒީފާއިން މުސްކުޅިކުރެވޭއިރު މުވައްޒަފަށް ލިބެމުންދާ މުސާރަޔަށާއި ސަރުކާރުގައި އުޅެފައިވާ ޚިދުމަތުގެ މުއްދަތަށް ބިނާކޮށެވެ. މިގޮތަށް ހިސާބުކުރުމުން ޖެހޭ ޢިނާޔަތް އެމީހަކަށް 65 އަހަރު ފުރުމުގެ ސަބަބުން މުސްކުޅިކުރެވޭއިރު ލިބެމުން އައި މުސާރައަށްވުރެ ބޮޑުނަމަ އެމީހަހަކަށް މަހުން މަހަށް މުޅިއުމުރަށް ދެވޭ ޢިނާޔަތުގެ މިންވަރަކީ އެ މުސާރައިގެ އަދަދެވެ. ނުވަތަ ހިސާބު ކުރުމުން ޖެހޭވަރު 500 ރުފިޔާއަށްވުރެ ކުޑަނަމަ އެ މީހަކަށް މަހުން މަހަށް ދެވޭ ޢިނާޔަތުގެ އަދަދަކީ 500 ރުފިޔާއެވެ.
2. މަހުން މަހަށް މުޅި އުމުރަށް ދެވޭ އިނާޔަތް ހިސާބުކުރުމުގައި، މިހާރު ލިބެމުންދާ ޕެންޝަން ދަމަހައްޓަން މުވައްޒަފު ބޭނުންނަމަ، ހިސާބުކުރާނީ އެންމެ ފަހު ޕެންޝަން ދެވުނު ތާރީޚުން ފެށިގެން މުވައްޒަފަށް 65 އަހަރު ފުރުމުގެ ސަބަބުން މުސްކުޅިކުރެވޭ ތާރީޚާ ހަމައަށް ސަރުކާރު ވަޒީފާ އަދާކުރި އަހަރު ގެ އަދަދު މުއްދަތު ކަމުގައި ބަލައިގެން، އެ އަދަދާ، 65 އަހަރު ފުރުމުގެ ސަބަބުން މުސްކުޅި ކުރެވޭ އިރު އެމުވައްޒަފަކަށް ލިބެމުން އައި މުސާރައިގެ 40/1 (ސާޅީސްބައިކުޅަ އެއް ބައި) ގުނަކުރުމުން ލިބޭ އަދަދު، ލިބެމުން އައި ޕެންޝަނާ ނުވަތަ ޕެންޝަންތަކާ އެއްކުރުމުންޖެހޭ ޖުމްލަ އަދަދު އެއީ ކޮންމެ މަހަކު، އެމީހަކު ދުނިޔޭގައި ހުރިހާ ދުވަހަކު، ދެމުން ގެންދެވޭ އިނާޔަތް ކަމުގައި ހަމަޖައްސާ ގޮތަށެވެ.
3. މަހުން މަހަށް މުޅި އުމުރަށް ދެވޭ އިނާޔަތް ހިސާބުކުރުމުގައި މިހާރު ލިބެމުންދާ ޕެންޝަން ދަމަހައްޓަން މުވައްޒަފު ބޭނުން ނޫން ނަމަ، ނުވަތަ އެ ހިސާބަށް މުވައްޒަފަށް ޕެންޝަން ލިބިފައި ނުވާނަމަ، ހިސާބުކުރާނީ މުވައްޒަފަށް، 65

އަހަރު ފުރުމުގެ ސަބަބުން މުސްކުޅިކުރެވޭ ތާރީޚާ ހަމައަށް ސަރުކާރު ވަޒީފާ އަދާކުރި އަހަރުގެ އަދަދު އެއީ މުއްދަތު ކަމުގައި ބަލައިގެން، އެ އަދަދާ 65 އަހަރު ފުރުމުގެ ސަބަބުން މުސްކުޅި ކުރެވޭ އިރު އެމުވައްޒަފަކަށް ލިބެމުން އައި މުސާރައިގެ 40/1 (ސާޅީސްބައިކުޅަ އެއް ބައި) ގުނަކުރުމުން ލިބޭ އަދަދު އެއީ ކޮންމެ މަހަކު، އެމީހަކު ދުނިޔޭގައި ހުރިހާ ދުވަހަކު، ދެމުން ގެންދެވޭ އިނާޔަތް ކަމުގައި ހަމަޖައްސާ ގޮތަށެވެ.

**އެއްފަހަރާ ދެވޭ އިނާޔަތް:**

1. 65 އަހަރު ފުރުމުގެ ސަބަބުން މުސްކުޅި ކުރެވޭ މުވައްޒަފު ސަރުކާރުގައި ޚިދުމަތްކޮށްފައިވަނީ 30 އަހަރަށްވުރެ ކުރު މުއްދަތެއްގައި ކަމަށްވާނަމަ، އެމީހަކު ސަރުކާރަށް ޚިދުމަތްކުރި ކޮންމެ އަހަރަކަށް 65 އަހަރު ފުރުމުގެ ސަބަބުން މުސްކުޅި ކުރެވޭ އިރު އެމުވައްޒަފަކަށް ލިބެމުން އައި މުސާރައިގެ ތިންބައިކުޅަ އެއްބައި (1/3) އެއްފަހަރާ ލިބިދެވޭނެއެވެ.
2. 65 އަހަރު ފުރުމުގެ ސަބަބުން މުސްކުޅި ކުރެވޭ މުވައްޒަފު ސަރުކާރުގައި ޚިދުމަތްކޮށްފައިވަނީ 30 އަހަރު ނުވަތަ އެއަށްވުރެ ދިގު މުއްދަތެއްގައި ކަމަށްވާނަމަ، އެމީހަކު ސަރުކާރަށް ޚިދުމަތްކުރި ކޮންމެ އަހަރަކަށް 65 އަހަރު ފުރުމުގެ ސަބަބުން މުސްކުޅި ކުރެވޭ އިރު އެމުވައްޒަފަކަށް ލިބެމުން އައި މުސާރައިގެ ދެބައިކުޅަ އެއްބައި (1/2) އެއްފަހަރާ ލިބިދެވޭނެއެވެ.

މި ދެންނެވުނު ގޮތަށް މުސްކުޅިކުރުމުގެ އިނާޔަތް ދެމުން ގެންދާނީ ދިވެހި ސިވިލް ސަރވިސްގައި ވަޒީފާ އަދާކުރާ މުވައްޒަފުން މުސްކުޅި ކުރުމާއިބެހޭ ކަންތައްތައް ކަނޑައަޅާ ޤާނޫނެއް ނުވަތަ އެހެން ޤަވާޢިދެއް އެކަށައަޅާ ޢަމަލުކުރަން ފެށުމާ ހަމަޔަށެވެ.

|  |
| --- |
|  |
| ------------------------ |
|  |